Straatverkopers ontsteld oor hoender-verbodFoto: ANA. Straatverkopers wat lewende hoenders verkoop in Mpumalanga het Dinsdag hul skok en teleurstelling uitgespreek oor die besluit van die departement van landbou, bosbou en visserye om die verkoop van lewende hoenders landswyd te verbied. Dit kom nadat die hoogs aansteeklike H5N8-voëlgriepvirus op nóg ŉ plaas naby Standerton in Mpumalanga uitgebreek het. ŉ Uitbreking van dié virus is ook verlede week by ŉ braaihoenderboerdery in Mpumalanga bevestig. AgriSA het Vrydag in ŉ verklaring gesê dié toestand is ook op ŉ plaas naby Villiers in die Vrystaat bevestig. Volgens die departement is 5 000 hoenders al dood op ŉ plaas in Mpumalanga. Die res van die pluimvee op die plaas is van kant gemaak. Solomon Khumalo, ŉ verkoper van lewende hoenders in die Mathys Zyn Loop-nedersetting in Mpumalanga, het gesê hy vrees die verbod kan dalk veroorsaak dat hy sy sakebedryf verloor. “Ek verkoop hoenders om myself en vier kinders aan die lewe te hou,” het Khumalo gesê. “Ek het 700 hoenders wat R35 000 werd is en reg is om verkoop te word. Ek het reeds R15 000 bestee om vir hulle voer te koop. As ons vir twee weke nie mag verkoop nie gaan ek baie sakegeleenthede verloor. Ek dink nie my hoenders het daardie griep nie want ek het my eie spesiale dokter wat gereeld na hulle kom kyk,” het Khumalo gesê. Khumalo se onderneming is langs die R573. Volgens hom koop hy kuikens in Pretoria en voer hulle tot hulle oud genoeg is om verkoop en geslag te word. Volgens hom koop straatverkopers by hom en vrees hy die verbod sal mense afskrik om lewende hoenders te koop, selfs al word die verbod opgehef. Ander verkopers meen dié verbod kon nie op ŉ slegter tyd kom nie omdat baie mense in die KwaNdebele-omgewing nou op grootskaal hoenders koop vir seremonies en feeste wat gehou word om honderde jong mans wat van inisiasieskole af terugkeer, te verwelkom. Twee straatverkopers in die Vezubuhle-nedersetting het gesê hulle het die hoenders soos gewoonlik in ŉ hok langs die pad gesit, maar 300 m verder geskuif omdat hulle “bang is vir die regering”. Hulle het glo net nader gegaan as daar ŉ potensiële klant was. Sibongile Mtshweni, ŉ straatverkoper, het die regering versoek om die verbod op te hef. “Ek voel nie vry om die hoenders vandag te verkoop nie, maar ek wou nie net by die huis sit vandag nie want ek wil geld maak om mee te lewe.” Volgens Mtshweni het sy Dinsdag vyf hoenders verkoop. “Baie ouers koop die hoenders om voor te berei vir die feesvieringe wanneer hul seuns terugkeer van die inisiasieskole. Baie gaste eet nie bees nie.” Volgens Bomikazi Molapo, woordvoerder van die departement, sou daar Dinsdagmiddag ŉ vergadering gehou word om te besin oor die verbod op die verkoop van lewende hoenders.